የእስልምና ጉዳዮች ምክር ቤት በአል ነጃሺ መስጊድ ላይ ጥቃት ያደረሱ አካላት ለሕግ ይቅረቡልኝ አለ
ከኅዳር ወር ጀምሮ መንግሥት በትግራይ ክልል ሲያደርግ በነበረው የሕግ ማስከበር ዘመቻ፣ ውቅሮ ከተማ አካባቢ የሚገኘውና ዕድሜ ጠገቡ የአል ነጃሺ  መስጊድ በደረሰበት ከፊል የመፍረስ አደጋ የተሳተፉ አካላት፣ ‹‹ወደ ሕግ ይቅረቡልኝ›› ሲል የኢትዮጵያ እስልምና ጉዳዮች ጠቅላይ ምክር ቤት ጠየቀ።ከሰሞኑ ጉዳዩን አስመልክቶ ለጋዜጠኞች መግለጫ የሰጠው ምክር ቤቱ፣ በመስጊዱና በቀብር ቦታ ላይ በከባድ የጦር መሣሪያ በደረሰ ጥቃት፣ መስጊዱ በከፊል መጎዳቱንና የአገልግሎት መስጫ ተቋማትና ቁሳቁሶች ለዝርፊያ መዳረጋቸውን አስታውቋል።በጠቅላይ ምክር ቤቱ ዋና ጸሐፊ ቃሲም ሙሐመድ የተሰጠው መግለጫ፣  የመስጊዱ መጎዳት ከኢትዮጵያ አልፎ በዓለም ዙሪያ ያሉ ሙስሊሞችን ያሳዘነና ያስቆጣ ነው ብሏል፡፡የታላቁ ንጉሥ ነጃሺና ሌሎች የነብዩ መሐመድ ባልደረባዎች መቃብርና በስሙ የተሰየመው ከዓለም ከሚገኙ ቀደምት መስጊዶች አንዱና ታሪካዊው ቦታ፣ ኢትዮጵያውያን ብቻ ሳይሆን የዓለም ቅርስ መሆኑን ጠቅላይ ምክር ቤቱ አስታውሷል፡፡ ‹‹በዚህ ታላቅ ታሪካዊ ቅርስና መስጊድ ላይ በደረሰው ጉዳት፣ ኢትዮጵያውያን ሙስሊሞች ብቻ ሳይሆኑ የመላው ዓለም ሙስሊሞችን ልብ ተሰብሯል፤›› ሲልም አክሏል፡፡ መግለጫው አክሎም፣ ‹‹ጠቅላይ ምክር ቤቱ ይህንን ፍፁም ፀያፍና አሳፋሪ የወንጀል ድርጊት በፅኑ ያወግዛል፤›› ብሏል፡፡መንግሥትና ኅብረተሰቡ በመቀናጀት ይህን አስነዋሪ ድርጊት የፈጸሙ አካላት በአፋጣኝ ለፍትሕ እንዲቀርቡ ጠቅላይ ምክር ቤቱ ጠይቋል።በደረሰው ጉዳት ዙሪያ ከባህልና ቱሪዝም ሚኒስቴር፣ ከቅርስ ጥበቃ ባለሥልጣንና ሌሎች የሚመለከታቸው አካላት ጋር በመሆን መስጊዱ ላይ ደረሰ የተባለውን የመፍረስ አደጋ የሚያጣራ ቡድን ለመላክ ሥራ እየተሠራ እንደሆነም ገልጿል። የደረሰውን ጉዳት በተመለከተም ትክክለኛውን መረጃና ማብራሪያ እንዲሰጡ፣ ለሚመለከታቸው የመንግሥት አካላት ጥያቄ ማቅረቡንና ምላሹ እንደደረሰ ለሕዝብ እንደሚያሳውቅ አስረድቷል፡፡ ጠቅላይ ምክር ቤቱ ከሚመለከታቸው አካላት ጋር በመሆን መስጊዱን በአጭር ጊዜ ውስጥ ጠግኖ ወደ ቀደመው አገልግሎት እንዲመለስ እየተሠራ ነው ብሏል።ጠቅላይ ምክር ቤቱ መንግሥት ለታሪካዊ ቦታዎችና ቅርሶች ተገቢውን ትኩረት፣ እንክብካቤና ልዩ ጥበቃ እንዲያደርግ አሳስቧል።